b'\n_START_ARTICLE_\nCalced\xc3\xb2nia (mineral)\n_START_SECTION_\nEtimologia\n_START_PARAGRAPH_\nLa denominaci\xc3\xb3 "calced\xc3\xb2nia" deriva de Khalkedon, una antiga ciutat localitzada a la regi\xc3\xb3 del B\xc3\xb2sfor.\n_START_SECTION_\nCristal\xc2\xb7litzaci\xc3\xb3 i aspecte\n_START_PARAGRAPH_\nUna de les principals caracter\xc3\xadstiques de la calced\xc3\xb2nia des del punt de vista mineral\xc3\xb2gic \xc3\xa9s la seua estructura. Com ja s\'ha dit abans, es tracta d\'un mineral relacionat amb el quars, amb el qual comparteix la mateixa f\xc3\xb3rmula qu\xc3\xadmica; no obstant aix\xc3\xb2, la calced\xc3\xb2nia no forma cristalls ben desenrotllats. Els cristalls que donen cos a aquest mineral s\xc3\xb3n diminuts, tan xicotets que resulten inapreciables, i es troben densament empaquetats els uns amb els altres per a formar unes fibres que queden immerses en una matriu m\xc3\xa9s o menys amorfa. Aquesta estructura es coneix amb el nom d\'estructura microcristal\xc2\xb7lina._NEWLINE_A causa d\'aquest apinyament tan dens, la calced\xc3\xb2nia sol apar\xc3\xa9ixer en formes radials, estalact\xc3\xadtiques, arrenyonades o arra\xc3\xafmades, aix\xc3\xad com en masses amorfes o nodulars de coloraci\xc3\xb3 variable.\n_START_SECTION_\nLa flor de calced\xc3\xb2nia\n_START_PARAGRAPH_\nLes flors de calced\xc3\xb2nia, tamb\xc3\xa9 conegudes com a calced\xc3\xb2nia flor, s\xc3\xb3n concrecions que es formen molt lentament. Solen fer-ho dintre les llargues fissures d\'algunes formacions bas\xc3\xa0ltiques, la qual cosa fa que els exemplars presenten un aspecte tot aplanat. Tenen un n\xc3\xb2dul m\xc3\xa9s o menys esf\xc3\xa8ric i de color variable, entre blanc, groc i gris. A partir d\'aquest n\xc3\xb2dul s\'estenen unes superf\xc3\xadcies rugoses d\'un bell gris blav\xc3\xb3s, encara que tamb\xc3\xa9 poden adquirir, formant bandes conc\xc3\xa8ntriques, tons negres o blancs. Aquestes superf\xc3\xadcies rugoses poden ser planes o al\xc3\xa7ar-se en forma de bol, formant les flors. _NEWLINE_La formaci\xc3\xb3 dels cristalls a la vora de la calced\xc3\xb2nia es produeix quan el l\xc3\xadquid mineralitzant ric en s\xc3\xadlice \xc3\xa9s net i circula en prou quantitat i lentament._NEWLINE_Algunes flors de calced\xc3\xb2nia a vegades estan cobertes per altres minerals, especialment cristalls de calcita o d\'hematites._NEWLINE_Les flors de calced\xc3\xb2nia del Brasil poden produir fluoresc\xc3\xa8ncia groga intensa, sobretot si tenen intercalats a la seua estructura nivells d\'\xc3\xb2pal blanc o d\'hialita, un \xc3\xb2pal incolor i transparent.\n_START_SECTION_\nAplicacions i caracter\xc3\xadstiques en gemmologia\n_START_PARAGRAPH_\nLa calced\xc3\xb2nia troba les seues aplicacions m\xc3\xa9s importants en l\'\xc3\xa0mbit de la gemmologia, tant per la bellesa d\'algunes de les seues varietats com per algunes de les seues caracter\xc3\xadstiques f\xc3\xadsiques. _NEWLINE_La relativa facilitat amb qu\xc3\xa8 es pot treballar la calced\xc3\xb2nia fa que la seua utilitzaci\xc3\xb3 en gemmologia per a l\'elaboraci\xc3\xb3 de joies siga habitual, sobretot la d\'algunes varietats especialment belles a causa de la seua coloraci\xc3\xb3 natural. De totes maneres, el seu valor va ser molt m\xc3\xa9s elevat en l\'antiguitat, quan era considerada una de les pedres m\xc3\xa9s valuoses.\n_START_SECTION_\nLa varietat blava\n_START_PARAGRAPH_\nLa calced\xc3\xb2nia blava \xc3\xa9s la que posseeix un valor m\xc3\xa9s gran en el terreny comercial i se sol treballar en caboix\xc3\xb3 o en l\xc3\xa0mines planes la transpar\xc3\xa8ncia de les quals pot ser molt variable. Les millors pedres per a aquests treballs procedeixen dels jaciments localitzats a Nam\xc3\xadbia. En l\'actualitat \xc3\xa9s freq\xc3\xbcent trobar gemmes de calced\xc3\xb2nia blava que, en realitat, s\xc3\xb3n talles de calced\xc3\xb2nia comuna o grisenca i que han estat manipulades i tenyides per a aconseguir la imitaci\xc3\xb3. En aquest cas el material resultant sol ser d\'un color m\xc3\xa9s uniforme. Per a realitzar aquestes imitacions s\'utilitza una base d\'\xc3\xa0gata, de manera que un examen acurat permet endevinar el travessat caracter\xc3\xadstic d\'aquesta pedra, que ha estat parcialment amagat pel tint.\n_START_SECTION_\nTints naturals\n_START_PARAGRAPH_\nL\'estructura de la calced\xc3\xb2nia provoca una disminuci\xc3\xb3 de la duresa i altres caracter\xc3\xadstiques f\xc3\xadsiques respecte a les que presenten les varietats macrocristal\xc2\xb7lines del quars. A m\xc3\xa9s, la seua escassa homogene\xc3\xaftat permet l\'aparici\xc3\xb3 de porus diminuts en els quals aquest mineral pot absorbir diversos tints que varien la seua coloraci\xc3\xb3 natural._NEWLINE_Per\xc3\xb2 no totes les calced\xc3\xb2nies tenyides tenen origen artificial. Algunes varietats deuen la seua coloraci\xc3\xb3, de vegades molt bella, a la pres\xc3\xa8ncia d\'impureses en la seua estructura. Aquest \xc3\xa9s el cas de la varietat coneguda amb el nom de mtorolita, descoberta a Zimbabwe el 1955, l\'atractiva coloraci\xc3\xb3 verda de la qual es deu a la pres\xc3\xa8ncia de crom.\n_START_SECTION_\n\xc3\x9as industrial\n_START_PARAGRAPH_\nLa calced\xc3\xb2nia posseeix unes propietats semblants a les del quars, per la qual cosa podria ser usada amb els mateixos fins que l\'anterior mineral. A m\xc3\xa9s, algunes caracter\xc3\xadstiques f\xc3\xadsiques descrites anteriorment podrien permetre utilitzar-la amb diverses finalitats que les requerisquen. Amb tot, pr\xc3\xa0cticament la seua utilitzaci\xc3\xb3 est\xc3\xa0 redu\xc3\xafda a la gemmologia.'